L-ordnijiet tal-Mulej Wara l-mewt ta' Mosè, il-qaddej tal-Mulej, il-Mulej qal lil Ġożwè bin Nun, il-qaddej ta' Mosè: "Mosè, il-qaddej tiegħi, miet. Issa qum u aqsam dan il-Ġordan, int u dan il-poplu kollu ta' Iżrael, lejn l-art li jien se nagħtikom. Kull fejn jirfes qiegħ riġlek, lilkom nagħtih bħalma għedt lil Mosè. Mid-deżert u l-Libanu sax-xmara l-kbira, ix-xmara tal-Ewfrat, l-art kollha tal-Ħittin, sal-Baħar il-Kbir lejn inżul ix-xemx, tkun artkom. "Ħadd ma jiqaflek kemm iddum ħaj. Bħalma kont ma' Mosè hekk inkun miegħek; ma nħallikx, ma nitilqekx. Agħmel il-ħila u qawwi qalbek; għax int tqassam din l-art, l-art li jien ħlift lil missirijiethom li nagħtihielhom. Biss agħmel il-ħila u qawwi qalbek, u qis li tagħmel il-liġi kollha li ordnalek Mosè, il-qaddej tiegħi; la tilwix minnha, la lejn il-lemin u lanqas lejn ix-xellug, biex ikollok ir-risq f'kulma tagħmel. Ma jitbiegħed qatt il-ktieb ta' din il-liġi minn fommok, u aħseb fuqu lejl u nhar, biex tagħraf tagħmel kulma hu miktub fih, u hekk tirnexxi f'għemilek u jkollok ir-risq. Mhux dan il-kmand tiegħi? Agħmel il-ħila u qawwi qalbek; tibżax u titħawwadx, għax il-Mulej, Alla tiegħek, ikun miegħek kull fejn tmur." L-ordnijiet ta' Ġożwè lill-poplu U Ġożwè ordna lill-kapijiet tal-poplu: "Duru l-kamp u ordnaw lill-poplu u għidulhom: Ħejju l-ikel għalikom, għax tlitt ijiem oħra intom taqsmu dan il-Ġordan biex tidħlu tieħdu l-art li l-Mulej, Alla tagħkom, sejjer jagħtikom biex teħduha f'idejkom." Ġożwè mbagħad kellem lir-Rubenin, lill-Gadin, u lil nofs it-tribù ta' Manassi u qalilhom: "Ftakru f'dak li ordnalkom Mosè, il-qaddej tal-Mulej, meta qalilkom: 'Il-Mulej, Alla tagħkom, serraħkom u takom din l-art'. In-nisa tagħkom, it-tfal tagħkom, l-imrieħel tagħkom jibqgħu fl-art li takom Mosè 'l hemm mill-Ġordan u intom ilkoll, irġiel qalbiena, tħażżmu bl-armi u għaddu qabel ħutkom u agħtuhom l-għajnuna, sakemm il-Mulej iserraħ lil ħutkom bħalkom u jieħdu f'idejhom l-art li tahom il-Mulej, Alla tagħkom. Imbagħad intom tkunu tistgħu terġgħu lura lejn l-art li hi tagħkom u teħduha f'idejkom, l-art li takom Mosè, il-qaddej tal-Mulej, lil hemm mill-Ġordan, in-naħa tal-Lvant." U huma wieġbu lil Ġożwè u qalulu: "Nagħmlu kulma tordnalna, u mmorru kull fejn tibgħatna. Bħalma smajna f'kollox minn Mosè, hekk nisimgħu minnek. Biss ħa jkun miegħek il-Mulej, Alla tiegħek, bħalma kien ma' Mosè. Kull min jeħodha kontra kliemek u ma jismax minn kulma tgħidilna u tordnalna, jingħata l-mewt. Biss agħmel il-ħila u qawwi qalbek."